b'\n_START_ARTICLE_\n\xc3\x85shild Mathisen\n_START_SECTION_\nBakgrunn\n_START_PARAGRAPH_\nMathisen er fra Troms\xc3\xb8 og Troms\xc3\xb8ya. Der vokste hun opp i et l\xc3\xa6stadiansk hjem, og betrakter seg fortsatt som l\xc3\xa6stadianer._NEWLINE_Som litteraturstudent flyttet hun fra Nord-Norge til Oslo, og begynte i sin f\xc3\xb8rste jobb i V\xc3\xa5rt Land, som telefonselger. Siden har hun blant annet arbeidet som kommentator i VG, Dagens N\xc3\xa6ringsliv og Morgenbladet, v\xc3\xa6rt kommunikasjonsr\xc3\xa5dgiver i Kristelig Folkeparti og politisk r\xc3\xa5dgiver i Milj\xc3\xb8departementet.\n_START_SECTION_\nV\xc3\xa5rt Land\n_START_PARAGRAPH_\nI september 2012 begynte hun som utviklingsredakt\xc3\xb8r i V\xc3\xa5rt Land, og inngikk dermed blant avisens kommentar- og lederskribenter. Etter dette arbeidet hun en tid som direkt\xc3\xb8r for samfunnskontakt i NRK._NEWLINE_Hun begynte som sjefredakt\xc3\xb8r i V\xc3\xa5rt Land 1. mai 2016, da hun overtok etter Helge Simonnes. Hun ble dermed f\xc3\xb8rste kvinne i V\xc3\xa5rt Lands redakt\xc3\xb8rstol. Mathisen ble avskjediget som redakt\xc3\xb8r 23. mars 2018.'